Bestyrelsesformand for Hirtshals Havn Anker Laden er en glad mand. Med aftalen om TogfondenDK som regeringen i eftermiddag indgik med Dansk Folkeparti og Enhedslisten er der nemlig blevet bevilget 23 millioner til at opgøre en banegodsterminal i Hirtshals. Det betyder, at gods til eller fra Danmark og Norge via Hirtshals fremover vil kunne fragtes til færgerne i tog. - Udover at det vil skabe arbejdspladser i Hirtshals, styrker det vores grønne profil. Det er, afhængig af hvilken type gods, der er tale om mindre skadeligt for miljøet at fragte det i tog end med lastbiler, siger Anker Laden. - Og så fjerner det også noget af den belastende tungvognstrafik fra vejnettet, siger bestyrelsesformanden. I 2009 blev projektet bevilget 10 millioner kroner og med den nye bevilling er målet altså nået. - Det er lidt et spørgsmål om hønen og ægget. Skal grundlaget være der, før man skaber rammerne for det eller skal rammerne være der, så grundlaget kan skabes? Nu har man lagt ægget ved at bevilge de her penge, siger Anker Laden, der allerede kender til interesserede operatører, der vil fragte gods til havnebyen med tog. Bestyrelsesformanden vurderer at projektet kan være realiseret inden for halvandet år.

Opsummering:
Med 23 millioner bevilget til banegodsterminal i Hirtshals kan projektet nu realiseres.